Diari Oficial de la Generalitat Valenciana


Sumari del DOGV 1942, del 13-01-1993 (1993/826867)

DECRET 132/1992, de 28 de desembre, del Govern Valencià, sobre ajudes per a la rehabilitació estructural d'habitatges.
----------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1992/12/28/232/dof/vci/html**

### Dades del document

Número de DOGV
:   1942

Data del DOGV
:   13-01-1993

Secció del DOGV
:   DISPOSICIONS GENERALS

Número del document
:   1993/826867


Data del document
:   28-12-1992

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

Decret 232/1992, de 28 de desembre, del Govern valencià, sobre ajudes per a la rehabilitació estructural d'habitatges.  
La política d'ajudes de la Generalitat Valenciana amb destinació a la rehabilitació d'habitatges s'ha reflectit en les diferents disposicions que han estimulat aquesta activitat, tant la rehabilitació estructural com la funcional i la d'habitabilitat.  
La importància en l?àmbit de la seguretat de les estructures d'edificació aconsella incrementar els recursos destinats a ajudes per a la rehabilitació de patologies d'índole estructural, en especial la presencia de ciment aluminós. En conseqüència, han subscrit un conveni entre la Conselleria d'Obres Públiques, Urbanisme i Transports i el Ministeri d'Obres Públiques i Transports, en el qual ambdues administracions acorden realitzar aportacions per al finançament d'aquests recursos, segons els percentatges establerts en el conveni.  
En l'elaboració d'aquesta norma s'ha donat audiència a l'Associació de Veïns de la Comunitat Valenciana, la Federació Valenciana de Municipis i Províncies, la Federació Valenciana de la Construcció, la Unió de Consumidors de la Comunitat Valenciana, l'Associació Valenciana d'Empresaris de la Construcció, el Col·legi Oficial d'Arquitectes, el Col·legi Oficial d'Aparelladors i Arquitectes Tècnics, i a l?Institut Valencià d'Habitatge, SA.  
En virtut de la competència que la Generalitat Valenciana té atribuïda en matèria d'habitatge segons l'article 31.9 de l?Estatut d'Autonomia de la Comunitat Valenciana, i després d'haver-se produït el traspàs de funcions i serveis a la Generalitat Valenciana pels reials decrets 1720/1984, de 18 de juliol, 1456/1987, de 16 d'octubre, i 476/1989, de 5 de maig, en matèria de patrimoni arquitectònic, control de la qualitat de l?edificació i habitatge, a proposta del Conseller d'Obres Públiques, Urbanisme i Transports, i amb la deliberació prèvia del Govern Valencià, en la reunió del dia 28 de desembre de 1992,  
DECRETE  
CAPITOL I  
Condicions generals  
Article primer Ambit d'aplicació  
1. L'àmbit d'aplicació d'aquest decret el constitueixen les actuacions que tinguen per objecte la rehabilitació estructural d'edificis d'habitatges l?estructura dels quals estiga afectada per lesions o danys, i en especial els derivats de la utilització de ciment aluminós.  
2. Són exclosos de l?àmbit d'aplicació:  
a) Aquells edificis que, d'acord amb la normativa urbanística en vigor, es troben fora d'ordenació.  
b) Els edificis amb una antiguitat menor de deu anys.  
c) Els locals de negoci situats en edificis d'habitatges de promoció privada, llevat dels supòsits excepcionals que preveu aquest decret.  
Article segon. Condicions de l?habitatge  
1. Els habitatges han de ser destinats a residència habitual i permanent. No obstant això, es podran incloure en l?àmbit d'aplicació d'aquest decret, sense tenir aquest requisit, quan els deterioraments es deriven de la utilització de ciment aluminós, o hi concórreguen altres circumstàncies excepcionals, i en ambdós casos així ho determine la Direcció General d'Arquitectura i Habitatge.  
2. A l?efecte que preveu aquest decret, tindran la consideració d'habitatges de promoció pública els habitatges de protecció oficial de promoció pública promoguts, sense ànim de lucre, per l?Estat, els seus organismes autònoms o patronats oficials, tant directament com mitjançant conveni, o en desplegament d'un Pla Nacional d'Habitatge, i també els promoguts per la Generalitat Valenciana i ens locals, destinats a beneficiaris amb baixos nivells de renda i acollits a algun règim de protecció oficial. Tindran aquesta consideració els locals de negoci situats en els mateixos blocs o edificis que els habitatges de promoció pública.  
Als mateixos efectes, es consideraran habitatges de promoció privada els no compresos en el paràgraf anterior.  
Article tercer Pressupost de les actuacions  
1. Pressupost.  
Als efectes d'aquest decret, es considera pressupost total de l'actuació de rehabilitació estructural el constituït per:  
a) El cost de l?estudi per a obtenir el diagnòstic de l?estat de l?estructura, incloses les mesures de seguretat necessàries, si és el cas.  
b) Els honoraris facultatius per redacció del projecte i direcció de les obres.  
c) El cost total de les obres de rehabilitació estructural i les derivades directament d'aquesta.  
d) Les taxes, llicències i impostos.  
e) Si es tracta d'habitatges de promoció pública, es podran incloure, a més, les despeses del reallotjament temporal que siguen necessàries, sempre que els adjudicataris tinguen ingressos familiars ponderats menors de cinc vegades i mitja el salari mínim interprofessionals, i la gestió de les actuacions es realitze a través de l?Institut Valencià d'Habitatge, SA, o a través de qualsevol altre organisme de la Generalitat Valenciana.  
Si simultàniament a les obres de rehabilitació dels elements estructurals es realitzen actuacions de reparació, rehabilitació o de qualsevol altre tipus en l?habitatge o edifici, se confeccionaran pressupostos separats que permeten l'aplicació, en cada una d'elles, de les subvencions o ajudes que els corresponguen.  
2. Pressupost mínim.  
Només podran acollir-se als beneficis d'aquest decret les actuacions que tinguen un pressupost de més de. cinc-centes mil pessetes per edifici d'habitatge unifamiliar, o de més d'un milió de pessetes per cada edifici de més d'un habitatge.  
3. Pressupost màxim.  
El pressupost total de l'actuació no podrà superar l?import que resulte de multiplicar el mòdul ponderat pel factor zero coma cinquanta (0,50) i per la suma de les superfícies útils dels habitatges i locals comercials. La superfície màxima que s'ha de considerar per cada habitatge o local serà de 120 metres quadrats útils. No obstant això, quan hi concórreguen circumstàncies excepcionals de caràcter social o hi haja valors ambientals, històrics, artístics o arquitectònics, la Direcció General d'Arquitectura i Habitatge podrà eximir del compliment de les limitacions anteriors.  
CAPÍTOL II  
Règim de les subvencions  
Article quart. Subvencions  
La Generalitat Valenciana, amb els seus propis recursos i amb les aportacions del Ministeri d'Obres Públiques i Transports, a través de la Conselleria d'Obres Públiques, Urbanisme i Transports, podrà concedir subvencions a càrrec dels seus pressupostos, segons el règim de promoció dels habitatges, en la quantia i amb les condicions esmentades en els articles següents.  
Article cinqué. Subvencions a habitatges de promoció pública  
Les ajudes per a la rehabilitació estructural d'habitatges es tramitaran, segons el règim de propietat que els corresponga, de la manera següent:  
1. Habitatges propietat de la Generalitat Valenciana.  
La quantia i condicions del finançament de les actuacions s'ajustarà al que estableix la disposició addicional segona d'aquest decret, i es distribuirà d'acord amb el conveni subscrit entre la Generalitat Valenciana i el Ministeri d'Obres Públiques i Transports.  
2. Subvencions a persones físiques.  
Quan els ingressos familiars ponderats de l'adjudicatari, en règim de propietat, de l?habitatge siguen iguals o inferiors a cinc vegades i mitja el salari mínim interprofessional, la quantia de la subvenció podrà ser fins al 75 per 100 del pressupost total de l'actuació. Quan els ingressos familiars ponderats del sol·licitant siguen superiors a cinc vegades i mitja el salari mínim interprofessional, la quantia de la subvenció podrà ser fins al 40 per 100 d'aquest pressupost.  
Si s'acorda que la gestió de les actuacions de rehabilitació les realitze l'Institut Valencià Habitatge, SA, o societats municipals de promoció o conservació d'habitatges la quantia de la subvenció serà fins al 79 i fins al 44 per 100, respectivament, per a cada cas indicat en el paràgraf anterior.  
3. Subvencions a persones jurídiques.  
Quan el titular de l?habitatge siga una persona jurídico- pública distinta de la Generalitat Valenciana, l?import de la subvenció podrà arribar fins al 75 per 100 del pressupost total de l'actuació.  
4. Subvencions a locals comercials.  
En el cas de locals comercials, d'acord amb el que determina l'article 2, la subvenció vindrà determinada per la naturalesa d'ànim o no de lucre del promotor de les actuacions de rehabilitació estructural. Per a promotors amb ànim de lucre la quantia de la subvenció serà del 40 per 100 del pressupost total, i en el cas de promotores sense ànim de lucre, serà del 75 per 100 del pressupost total.  
Article sisé. Subvencions a habitatges de promoció privada  
Quan els ingressos familiars ponderats del propietari de l?habitatge siguen iguals o inferiors a cinc vegades i mitja el salari mínim interprofessional, l?import de la subvenció podrà ser fins al 40 per 100 del pressupost total de l'actuació. Si aquests ingressos són superiores a cinc vegades i mitja el salari mínim interprofessional, l?import de la subvenció podrà ser fins al 20 per 100 de l?esmentat pressupost.  
Quan es tracte d'habitatges cedits en règim d'arrendament, el propietari de l'habitatge podrà obtenir una subvenció de fins al 40 per 100 del pressupost total de l'actuació de rehabilitació estructural.  
Article seté. Límit de les quanties i compatibilitat de les subvencions  
1. Les subvencions previstes en aquest decret podran ser compatibles amb qualsevol altra ajuda que s'establesca amb la mateixa finalitat.  
2. En cap cas, la quantia total de les subvencions reconegudes no podrà excedir del 75 per 100 del pressupost total de l'actuació. Tampoc no podrà excedir de la totalitat del pressupost de l'actuació, incloent en aquest l?import del préstec que li haja estat concedit per a adequació estructural d'acord amb el Reial Decret 1932/1991, de 2O de desembre, i normes de desplegament, llevat del cas d'habitatges de promoció pública, en el qual s'ajustarà al que disposa l'article 5.2.  
3. Límits del pressupost protegible.  
Si simultàniament a les obres de rehabilitació estructural es realitzen actuacions de rehabilitació funcional o d'habitabilitat en l?habitatge o complementàries d'ambdues, per a poder acollir-se a les respectives ajudes que puguen Correspondre, s'hauran de qualificar les actuacions d'acord amb els criteris que estableix el Reial Decret 1932/1991, de 20 de desembre, i el Decret 55/1992, de 30 de març, del Govern Valencià,  
CAPITOL III   
Gestió i tramitació de les ajudes  
Article vuité. Qualificació de l'adequació estructural  
Per a l?obtenció de les subvencions previstes en aquest decret, serà requisit previ l?expedició, per la Conselleria d'Obres Públiques, Urbanisme i Transports de la qualificació de l'actuació d'adequació estructural, per a la qual cosa s'haurà d'acreditar l'existència de deteriorament estructural, d'acord amb el que disposa l'article 1, la viabilitat tècnica de l?execució de les obres, i les condicions sòcio- econòmiques dels promotors o titulars de l?habitatge o local objecte de l'actuació, caldrà presentar per a això documentació suficient.  
Les sol·licituds de qualificació d'actuació d'adequació estructural es tramitaran davant el servei territorial d'Arquitectura i Habitatge corresponent.  
L'acreditació de l'existència de deteriorament estructural s'haurà de fer mitjançant un informe d'inspecció de l?estructura de l?edifici, per a comprovar l'existència o no de risc estructural i de ciment aluminós, i determinar la conveniència de l'actuació. El contingut d'aquest informe s'haurà d'ajustar a les condicions tècniques establertes en el conveni entre la Conselleria d'Obres Públiques, Urbanisme i Transports i el Col·legi Oficial d'Arquitectes de la Comunitat Valenciana, o altres convenis semblants que establesquen, i el cost anirà a càrrec de la Generalitat Valenciana.  
Si l'actuació es compatible amb altres ajudes previstes, en especial les que preveu el Reial Decret 1932/1991, de 20 de desembre, i el Decret 55/1992, de 30 de març, del Govern Valencià, s'haurà d'adjuntar la documentació exigida per a la tramitació d'acord amb el que estableix l'Ordre de 22 de maig de 1992, de la Conselleria d'Obres Públiques, Urbanisme i Transports.  
Article nové. Habitatges de promoció pública  
1. Edificis de propietat privada.  
En el cas d'habitatges o locals de negoci, situats en un mateix edifici o bloc afectat per danys estructurals, si són tots aquells propietat d'adjudicataris:  
a) Els interessats podran optar per gestionar per ells mateixos les actuacions, i el procediment de tramitació de les ajudes serà el corresponent al dels habitatges de promoció privada.  
b) En el cas que els propietaris dels habitatges acorden que la gestió de les actuacions les realitze l'Institut Valencià d'Habitatge, SA, les subvencions que els puguen correspondre s'ajustaran al que estableix l'article 5.2, i es tramitaran d'acord amb el procediment establert en l'apartat següent.  
2. Edificis que parcialment siguen propietat de la Generalitat Valenciana.  
Si es tracta d'habitatges o locals de negoci, situats en un mateix edifici o bloc, amb lesions estructurals, de les quals una o més siguen propietat de la Generalitat Valenciana, les actuacions hauran de ser encomanades per la respectiva comunitat de propietaris a l?Institut Valencià d'Habitatge, SA, el qual percebrà les subvencions segons disposa l'article 10.2.  
La tramitació es realitzarà davant l'Institut Valencià d'Habitatge, SA amb els requisits següents:  
a) Sol·licitud formulada pel representant de la comunitat de propietaris de l'edifici o unitat constructiva corresponent, acompanyada de còpia de l'acord majoritari mitjançant el qual s'encomana a l'Institut Valencià d'Habitatge, SA la realització de les actuacions i les obres necessàries per a la rehabilitació estructural.  
b) Apoderament exprés a aquest Institut perquè sol·licite, en nom de la comunitat de propietaris, les autoritzacions judicials que, en si escau, calguen per a fer possible la realització de les obres.  
c) Autorització dels titulars dels habitatges perquè l'Institut Valencià d'Habitatge, SA perceba en nom seu les subvencions que els pogueren correspondre i faça l'anotació preventiva que preveu l'article 11.2.  
En el cas de negativa d'algun dels titulars d'habitatges o locals a concedir aquesta autorització, l'autorització judicial a què fa referència l'apartat b) antecedent implicarà la concessió a l'esmentat institut de l'autorització per a la sol·licitud i la percepció de les subvencions.  
3. Execució forçosa.  
Si en els dos supòsits anteriors, respectivament, la comunitat de propietaris afectada no du a terme la rehabilitació estructural necessària, o no adopta els acords per a executar les obres necessàries per a aquesta finalitat, l'Institut Valencià d'Habitatge, SA farà saber aquesta circumstància a l'ajuntament corresponent, perquè, fent ús de les seues competències, aquest requeresca a la comunitat de propietaris perquè duga a terme la rehabilitació estructural pertinent, i n'acorda, si escau, la realització per la via de l'execució subsidiària.  
L'Ajuntament podrà encomanar l'execució subsidiària a l'Institut Valencià d'Habitatge, SA mitjançant conveni subscrit amb aquesta finalitat, d'acord amb el que disposen els articles 105 i 106 de la Llei de Procediment Administratiu; la qual cosa comportarà que aquest Institut puga sol·licitar i percebre, en nom dels propietaris obligats a l'execució de les obres, l'import de les subvencions corresponents a aquests propietaris.  
Article deu. Forma de pagament de les ajudes i del finançament previst  
1. Obres realitzades pels titulares dels habitatges:  
El pagament de les ajudes es fraccionarà, de la manera següent:  
- El 50 per 100 de la subvenció corresponent al pressupost total de l'actuació, en el moment de la sol·licitud de l'ajuda, es tramitarà a la presentació del certificat d'inici de les obres, subscrit pel tècnic director d'aquestes.  
- La resta de la subvenció que corresponga, després de liquidades les obres i obtinguda la qualificació definitiva.  
En el supòsit que l?expedient no obtinga aquesta qualificació, els beneficiaris. de les ajudes quedaran obligats al reintegrament de les quantitats percebudes, incrementades amb els interessos legals corresponents, meritats des de la data de cobrament.  
2. Obres realitzades per l?Institut Valencià d'Habitatge, SA.  
a) Les subvencions que corresponga percebre a l'Institut Valencià d'Habitatge, SA, per estar autoritzat pels propietaris dels habitatges o per concórrer els supòsits d'autorització judicial o d'execució subsidiària d'ordres d'execució municipals, previstos en aquest decret, es pagaran a aquest institut en la forma indicada en l'apartat anterior.  
b) L'import de les actuacions que duga a terme l'Institut Valencià d'Habitatge, SA en immobles propis de la Generalitat Valenciana, el pagarà a aquest institut la Conselleria d'Obres Públiques, Urbanisme i Transports d'acord amb les fites i percentatges que figuren en l'encàrrec o conveni de gestió que amb aquest efecte s'haja realitzat.  
Article onze. Limitacions a la facultat de disposició  
1 Els habitatges per als quals s'haja rebut subvenció, no podran ser objecte de transmissió onerosa per actes inter vivos, durant un termini de cinc anys a partir de la concessió de l'esmentada subvenció, sense que prèviament s'haja reintegrat a la Generalitat Valenciana la totalitat de l'import rebut, incrementat amb l'interès bàsic del Banc d'Espanya.  
2. Per garantir el compliment del que disposa l'apartat anterior, l'Administració podrà exigir al beneficiari l'anotació preventiva en el Registre de la Propietat de la resolució per la qual concedeix la subvenció, en els termes que preveu l'article 26.2 de la Llei Hipotecària.  
DISPOSICIONS ADDICIONALS  
Primera  
L'atorgament de les subvencions s'ajustarà a les disponibilitats pressupostàries per a cada exercici.  
Segona  
En els habitatges de promoció pública el titular dels quals siga la Generalitat Valenciana, tant l'estudi previ de diagnosi per a reconèixer l'estat de l'estructura, com els costos de les mesures de seguretat, de rehabilitació estructural, honoraris tècnics, impostos, llicències, reallotjament o qualsevol altre que es pogués produir, aniran a càrrec dels pressupostos d'aquesta i del Ministeri d'Obres Públiques i Transports, d'acord amb el conveni subscrit per ambdues parts i les seues possibles modificacions, d'acord amb les seues disponibilitats pressupostàries. Les actuacions les durà a terme la Conselleria d'Obres Públiques, Urbanisme i Transports, a través de la Direcció General d'Arquitectura i Habitatge, directament o per conveni de gestió amb l'Institut Valencià d'Habitatge, SA.  
Tercera  
A l?efecte del que estableix el Decret 55/1992, de 30 de març, del Govern Valencià, s'entendrà com pressupost protegible per a obres d'adequació estructural, el pressupost total de l'actuació definit en l'article 3. 1. d'aquest decret.  
Igualment, a l?efecte de les subvencions previstes per aquest decret per a habitatges de promoció pública, es modifica el límit d'ingressos familiars ponderats establert en l'article 20.2.b) del Decret 55/1992, de 30 de març, del Govern Valencià, en tres coma cinc ( 3,5) vegades el salari mínim interprofessional, i es fixa en cinc coma cinc (5,5) vegades aquest salari mínim interprofessional.  
Quarta  
A l'efecte del que disposa la Llei de Contractes de l'Estat i el seu reglament, es declaren d'urgència les actuacions que duga a terme la Conselleria d'Obres Públiques, Urbanisme i Transports en relació amb el que estableix aquest decret.  
Cinquena  
En aquells casos en què s'ha declarat la ruïna de l?edifici, es podran establir ajudes de caràcter excepcional, segons el parer de la Direcció General d'Arquitectura i Habitatge, per als titulars dels habitatges i segons les condicions sòcio- econòmiques particulars, sempre que hi concórreguen circumstàncies socials o hi haja valors arquitectònics, històrics o artístics que així ho aconsellen. La quantia i el reconeixement d'aquestes subvencions els establirà l?esmentada direcció general, mitjançant resolució motivada.  
DISPOSICIO TRANSITORIA  
Podran acollir-se a les subvencions regulades en aquest decret les actuacions de rehabilitació estructural que estiguen en execució a la seua entrada en vigor, sempre que acrediten deteriorament estructural per causa del ciment aluminós.  
DISPOSICIONS FINALS  
Primera  
Es faculta el Conseller d'Obres Públiques, Urbanisme i Transports perquè dicte les disposicions que calguen per al desplegament i execució d'aquest decret.  
Segona  
Aquest decret entrarà en vigor l?endemà de la seua publicació en el Diari Oficial de la Generalitat Valenciana.  
València, 28 de desembre de 1992.  
El President de la Generalitat Valenciana,  
JOAN LERMA I BLASCO  
El Conseller d'Obres Públiques, Urbanisme i Transports,   
EUGENIO BURRIEL DE ORUETA


Còpia Permalink ELI